Diari Oficial de la Generalitat Valenciana


Sumari del DOGV 9584, del 27-04-2023 (2023/4432)

ACORD de 13 d'abril de 2023, de la Comissió Delegada d'Hisenda i Assumptes Econòmics, per la qual s'estableix un règim especial de fiscalització per a l'Agència Valenciana de Foment i Garantia Agrària en matèria de contractació delegada.
---------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9584

Data del DOGV
:   27-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4432


Data del document
:   13-04-2023

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 13 d'abril de 2023, de la Comissió Delegada d'Hisenda i Assumptes Econòmics, per la qual s'estableix un règim especial de fiscalització per a l'Agència Valenciana de Foment i Garantia Agrària en matèria de contractació delegada. [2023/4432]  
L'Agència de Foment i Garantia Agrària (d'ara en avant AVFGA) va sol·licitar l'aplicació d'un règim especial de fiscalització en matèria de contractació delegada en les direccions generals de la Conselleria d'Agricultura, Desenvolupament Rural, Emergència Climàtica i Transició Ecològica, en virtut del que es preveu en l'article 107 de la Llei 1/2015, de 6 de febrer, d'hisenda pública, del sector públic instrumental i de subvencions (d'ara en avant LHPSPIS).  
L'AVFGA és un organisme autònom de la Generalitat, que forma part del seu sector públic administratiu, creat per la Llei 14/2005, de 23 de desembre, de la Generalitat de mesures fiscals, de gestió financera i administrativa i d'organització de la Generalitat.  
L'estatut de l'agència, com a marc definitori de la seua organització i règim jurídic, la distribució de les seues competències i la definició dels aspectes administratius, patrimonials i econòmics d'aquesta, va ser aprovat per Decret 123/2006, de 8 de setembre, del Consell. Aquest estatut ha patit posteriors modificacions.  
Quant al règim de control intern i comptabilitat al qual es troba sotmesa l'AVFGA, la disposició addicional vintena huitena de la Llei 9/2022, de 30 de desembre, de pressupostos de la Generalitat per a l'exercici 2023, disposa:  
«1. Durant l'exercici 2023 el control intern dels organismes autònoms: Institut Valencià d'Investigacions Agràries, Institut Valencià de la Joventut i Agència Valenciana de Foment i Garantia Agrària, s'exercirà exclusivament mitjançant la modalitat d'auditoria pública.  
  
2. Les entitats de dret públic integrades en el sector públic administratiu a què es refereix l'article 3.1.c de la Llei 1/2015, de 6 de febrer, de la Generalitat, aplicaran el mateix pla general de comptabilitat que l'Administració de la Generalitat, llevat que, per causes justificades, que faran constar en els seus comptes anuals, continuen aplicant els principis i normes de comptabilitat recollits en el Codi de Comerç i el Pla general de comptabilitat de l'empresa espanyola.»  
D'altra banda, l'article 107 de la LHPSPIS, inclòs en la secció 2a «Règims especials de fiscalització», del capítol II, «Funció Interventora», del títol VI «Del control intern de la gestió econòmica financera efectuada per la Intervenció General de la Generalitat», estableix:  
  
«1. Per acord de la Comissió Delegada del Consell d'Hisenda i Pressupostos podrà establir-se, encomanant-se el seu exercici a la Intervenció General de la Generalitat, el control previ dels actes d'altres entitats pertanyents al sector públic de la Generalitat no compreses en la secció anterior. Per a això, s'haurà d'elevar la corresponent proposta per la persona titular de la conselleria amb competències en matèria d'hisenda.  
2. En aquest acord, que haurà de publicar-se en el Diari Oficial de la Generalitat Valenciana, s'explicitaran els objectius, l'abast temporal i extensió material del control, recollint-se en aquest, si escau, el règim d'adscripció dels mitjans personals necessaris.»  
En virtut de l'anterior, de conformitat amb el que es disposa en l'article 107 de la LHPSPIS, previ informe favorable de la Intervenció General de la Generalitat, a proposta del conseller d'Hisenda i Model Econòmic, la Comissió Delegada d'Hisenda i Assumptes Econòmics acorda:  
  
Establir el règim especial de fiscalització en matèria de contractació delegada per a l'Agència Valenciana de Foment i Garantia Agrària en les direccions generals de la Conselleria d'Agricultura, Desenvolupament Rural, Emergència Climàtica i Transició Ecològica en els termes que assenyala l'article 107.1 de la Llei 1/2015, de 6 de febrer, d'hisenda pública, del sector públic instrumental i de subvencions, d'acord amb els següents extrems:  
Primer. L'extensió material del control a realitzar per la Intervenció Delegada en la conselleria comprendrà els expedients de contractació d'obra i inversió inclosos en la clàusula tercera de l'Acord de 26 d'abril de 2012, pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua, així com de la Conselleria d'Infraestructures, Territori i Medi Ambient, i de la Conselleria de Governació.'  
Segon. L'abast temporal d'aquest control serà indefinit en tant no es modifique el règim de delegació de competències existent en l'actualitat.  
Tercer. La Intervenció Delegada exercirà aquest control amb els seus propis mitjans personals sense que es preveja inicialment la necessitat d'establir un règim especial d'adscripció de mitjans.  
Quart. La Intervenció General dictarà les oportunes instruccions per a l'exercici del present control especial.  
  
València, 20 d'abril de 2023.- El secretari de la Comissió Delegada d'Hisenda i Assumptes Econòmics: Daniel González Serisola.